KIRJALLINEN KYSYMYS P-0397/02

esittäjä(t): Elly Plooij-van Gorsel (ELDR) komissiolle

(11. helmikuuta 2002)

Aihe: Pettenin korkean vuon reaktorin sulkeminen Alankomaissa

Onko komissio tietoinen turvallisuusongelmista, jotka johtivat Pettenin korkean vuon reaktorin väliaikaiseen sulkemiseen?

Onko komissio tietoinen siitä, että tarpeellisia turvallisuusmääräyksiä ei noudatettu? Jos komissio on tästä tietoinen, mitä se aikoo tehdä varmistaakseen jatkossa parhaat mahdolliset turvallisuustakuut?

Onko nyt vaarana se, että Euroopassa tulee reaktorin sulkemisen vuoksi puutetta radio-isotoopeista, ja miten komissio aikoo varmistaa sen, että Pettenissä hoidetut syöpäpotilaat saavat edelleen riittävän hyvää hoitoa?

Philippe Busquinin komission puolesta antama vastaus

(12. maaliskuuta 2002)

Paikallisessa sanomalehdessä 1. helmikuuta 2002 julkaistussa artikkelissa kerrottiin, että suurvuoreaktorissa on halkeama (tosiasiassa epäsäännöllinen hitsaussauma). Se on ollut reaktorissa siitä lähtien, kun nykyinen reaktoriastia asennettiin vuonna 1984. Halkeamasta on tehty tarvittavat ilmoitukset sääntelyviranomaisille. Halkeamaa on seurattu ja mitattu jatkuvasti vuosien ajan käyttötarkastuksissa, ja elokuussa 2001 tarkastuksen tulokset ja sisäisen halkeaman mittaus herättivät julkisuudessa huolen siitä, että halkeama olisi kasvanut. Testit suorittaneet tieteelliset asiantuntijat ja Nuclear Research and Consultancy Group (NRG) ilmoittivat, että halkeaman näennäinen suureneminen johtui mittauksissa käytetyn laitteen vaihtamisesta ja ettei turvallisuusvaaraa ollut olemassa. Keskustelujen ja mittausten teknisten yksityiskohtien tarkastelun jälkeen Alankomaiden turvallisuusviranomainen (Kern Fysische Dienst, KFD) salli reaktorin jatkaa toimintaansa, mutta edellytti, että se tarkastetaan uudelleen kesällä 2002.

Suurvuoreaktoria käyttävän alankomaalaisen yrityksen NRG:n henkilökuntaan kuuluvan henkilön vuonna 2001 tekemien väitteiden takia Alankomaiden lupaviranomainen käynnisti tutkimuksen suurvuoreaktorin turvallisuudesta ja toiminnasta. Komissio, joka on lisenssinhaltija, helpotti kaikin tavoin tarkastusviranomaisten työtä. Tutkimuksessa päädyttiin siihen, että vaikka suurvuoreaktorin johto oli täysin noudattanut lupaehtoja, NRG:n soveltamat käyttöohjeet ja turvallisuutta koskevat tekniset eritelmät eivät täysin vastanneet toisiaan. Tämän seurauksena joidenkin menettelyjen soveltamista voitiin tulkita eri tavoin. Edellä esitetyn valossa komissio ilmoitti näkökantanaan Alankomaiden viranomaisille ja NRG:lle, että suurvuoreaktorin toimintaa koskevan turvallisuuskulttuurin parantaminen on mahdollista ja suotavaa.

Kansainvälinen atomienergiajärjestö (IAEA), jonka päämaja on Wienissä, lupautui Yhteisen tutkimuskeskuksen (YTK) pyynnöstä suorittamaan turvallisuuskulttuurin tarkastuksen. Tarkastus alkoi 13. helmikuuta 2002. Tarkastuksen suorittava IAEA:n asiantuntijaryhmä raportoi suoraan komissiolle YTK:n energia-alan tutkimuslaitoksen välityksellä.

Viimeisimmän kehityksen valossa komissio on suositellut, että reaktori suljetaan väliaikaisesti halkeaman (epäsäännöllisen hitsaussauman) uudelleenmittaamista varten. Aikaa, jolloin reaktori on suljettuna, käytetään myös nopeuttamaan koulutuksen toteutusta ja muita toimia, joilla tehostetaan turvallisuuskulttuuria.

KFD:n kanssa sovitun mukaisesti suurvuoreaktori on päätetty pitää toiminnassa nykyisen jakson loppuun (18. helmikuuta 2002) saakka, jotta minimoidaan syövän diagnoosissa ja hoidossa käytettävien lääkinnällisten radioisotooppien lyhyen aikavälin toimituksen mahdolliset häiriöt. Näin radioisotooppien tuottajien pitäisi ehtiä löytää vaihtoehtoisia toimituslähteitä. Tässä yhteydessä komissio toteaa, että Euroopan radioisotooppituottajien ja Euroopan tutkimusreaktorien järjestön kokous, joka on suunniteltu pidettäväksi lähiaikoina ja jossa on tarkoitus neuvotella reaktorioperaattorien kanssa kyseisten isotooppien toimituksista helmi-maaliskuun 2002 aikana, on varmasti erittäin hyödyllinen.